
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	3 mai 2010

	Nr.
	27/231


R A P O R T

asupra proiectului de Lege pentru modificarea alin.(3) al art.1 din Legea nr.61/1993 privind alocaţia de stat pentru copii
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 106 din 29 martie 2010, cu dezbaterea pe fond, în procedură obişnuită, a proiectului de Lege pentru modificarea alin.(3) al art.1 din Legea nr.61/1993 privind alocaţia de stat pentru copii.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.1139/6.10.2009)

· avizul negativ al Comisiei pentru buget, finanţe şi bănci (nr.22/139/13.04.2010)

· avizul favorabil al Comisiei juridice, de disciplină şi imunităţi (nr.31/227/13.04.2010)

· avizul negativ al Comisiei pentru egalitatea de şanse pentru femei şi bărbaţi (nr.37/343/14.04.2010)

· punctul de vedere negativ al Guvernului (nr.304/08.02.2010).

Proiectul de lege are ca obiect de reglementare modificarea alin.(3) al art.1 din Legea nr.61/1993 privind alocaţia de stat pentru copii, republicată, cu modificările şi completările ulterioare, în sensul acordării alocaţiei de stat pentru copii tinerilor care au împlinit vârsta de 18 ani, care urmează cursurile învăţământului liceal sau profesional, organizate în condiţiile legii, până la terminarea acestora, dacă nu realizează venituri lunare de natură salarială.
Comisia propune Plenului Camerei Deputaţilor respingerea proiectului de lege din următoarele considerente:
- nu se justifică introducerea unei excepţii de la principiul general de acordare a alocaţiei de stat pentru copii, care este un drept universal acordat copiilor şi tinerilor, indiferent de veniturile acestora sau ale membrilor familiilor lor;
- introducerea acestei restricţii în acordarea alocaţiei de stat pentru copii ar crea dificultăţi de implementare a acestor prevederi deoarece în iniţiativa legislativă nu se precizează modalitatea de verificare a veniturilor profesionale realizate de aceşti tineri.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 27 aprilie 2010 au participat, în conformitate cu prevederile art.55 din Regulamentul Camerei Deputaţilor:

· d-na Mariana Nedelcu – Secretar de Stat, Ministerul Muncii, Familiei şi Protecţiei Sociale
· d-l Gabriel Cristian Alexe – preşedintele Autorităţii Naţionale pentru Protecţia Familiei şi a Drepturilor Copilului
· d-na Mihaela Grecu – director, Ministerul Muncii, Familiei şi Protecţiei Sociale
· d-na Irina Avramescu – director, Ministerul Finanţelor Publice 

· d-na Ioana Hanganu-Cucu – consilier, Ministerul Finanţelor Publice.
La lucrările comisiei au fost prezenţi 20 deputaţi, din totalul de 20 membri ai comisiei.

Raportul comisiei a fost adoptat cu unanimitate de voturi.
Proiectul de lege a fost adoptat de Senat în condiţiile articolului 75 alineatul (2) teza a III din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier parlamentar Elena MESAROŞ






Întocmit,

Expert parlamentar Sorina Steliana SZABO

